ดอกเบี้ยขึ้นดันต้นทุนธุรกิจเพิ่ม5%
ธปท.เผยดอกเบี้ยขึ้นต่อเนื่องดันต้นทุนการเงินของภาคธุรกิจเพิ่ม 5% แต่อยู่ในระดับที่ผู้ประกอบการรับได้
4 ส.ค. 2554

ธปท.เผยดอกเบี้ยขึ้นต่อเนื่องดันต้นทุนการเงินของภาคธุรกิจเพิ่ม 5% แต่อยู่ในระดับที่ผู้ประกอบการรับได้ 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า การปรับขึ้นดอกเบี้ยในช่วงที่ผ่านมา ทำให้ต้นทุนการเงินเฉลี่ยเพิ่มขึ้น 5% จากต้นทุนทั้งหมดของผู้ประกอบการ แต่ต้นทุนการเงินที่เพิ่มขึ้นมาระดับนี้ทางผู้ประกอบการในภาคธุรกิจของไทยยังสามารถรับได้ และถือว่าต้นทุนการเงินเพิ่มน้อยกว่าต้นทุนอื่น ไม่ว่าจะเป็นต้นทุนวัตถุดิบ แรงงาน ฯลฯ ต้นทุนดอกเบี้ยยังต่ำเมื่อเทียบกับต้นทุนอื่น ยกเว้นในธุรกิจเช่าซื้อรถยนต์ หรือ ลิสซิ่ง ซึ่งแปลกจากธุรกิจอื่นสัดส่วนต้นทุนการเงินอาจจะสูงกว่าธุรกิจทั่วไป 
"เท่าที่ผ่านมาดอกเบี้ยที่เพิ่มขึ้น ทำให้ต้นทุนการเงินเพิ่ม 5% นั้น ภาคธุรกิจยังรับได้ เพราะยังสามารถส่งผ่านต้นทุนไปที่ราคาสินค้าได้ ความต้องการบริโภคยังมีตามการขยายตัวในระดับที่ดีของเศรษฐกิจแต่เราก็คาดการณ์ไม่ได้ว่าต้นทุนการเงินต้องมีสัดส่วนสูงสุดได้เท่าไร ผู้ประกอกบารถึงจะยังรับได้ เพราะต้นทุนเหมาะสมให้ธุรกิจเติบโตได้ดีไม่ได้อยู่ที่ต้นทุนการเงินอย่างเดียว"นายประสารกล่าว  
ทั้งนี้ ธปท.ปรับขึ้นดอกเบี้ยนโยบายมาแล้ว 2% จาก 1.25% เพิ่มเป็น 3.25% ในปัจจุบัน